รัฐบาลไทย-ข่าวทำเนียบรัฐบาล-ถ้อยแถลงนายกรัฐมนตรี สำหรับการประชุมผู้นำเอเชีย - ยุโรป ครั้งที่ 13 การประชุมเต็มคณะ ช่วงที่ 2
วันศุกร์ที่ 26 พฤศจิกายน 2564
ถ้อยแถลงนายกรัฐมนตรี สําหรับการประชุมผู้นําเอเชีย - ยุโรป ครั้งที่ 13 การประชุมเต็มคณะ ช่วงที่ 2
หัวข้อ “โรคติดเชื้อไวรัสโคโรนา 2019 (โควิด-19) กับการฟื้นตัวและการพัฒนาเศรษฐกิจและสังคม”
ท่านประธาน ใต้ฝ่าละอองธุลีพระบาท และ ฯพณฯ ทั้งหลาย
ผมขอร่วมกับท่านผู้นําทุกท่านขอบคุณกัมพูชาที่จัดการประชุมในครั้งนี้ ซึ่งเป็นโอกาสให้ผู้นําทั้งจากเอเชียและยุโรปได้มาหารือและหันหน้าเข้าหากันเพื่อหาทางออกให้กับปัญหาระดับโลกในปัจจุบัน
โลกของเรากําลังประสบปัญหารอบด้านที่เกิดจากการขาดสมดุลทั้งวิกฤตโควิด-19ที่กระทบวิถีชีวิตของทุกคนทั่วโลก โดยได้คร่าชีวิตมนุษย์ไปแล้วกว่า5ล้านคน และการเปลี่ยนแปลงสภาพภูมิอากาศซึ่งเป็นสาเหตุของภัยพิบัติทางธรรมชาติที่เกิดขึ้นทั่วโลกและส่งผลกระทบต่อความมั่นคงของมนุษย์ ปัญหาระดับโลกเหล่านี้ ตอกย้ําความจําเป็นของ“การเสริมสร้างพหุภาคีนิยมเพื่อการเติบโตร่วมกัน”เพราะไม่มีประเทศใดในโลกที่จะแก้ไขปัญหาทั้งหมดได้เพียงลําพัง
แต่คําถามที่สําคัญ คือ เราจะแปลงพหุภาคีนิยมเป็นความร่วมมือที่เป็นรูปธรรมในโลกยุคหลังโควิด-19เพื่อสร้างความมั่นคงของมนุษย์ให้แก่ประชาชนของทั้งสองภูมิภาคที่มีอยู่กว่าสี่พันล้านคนได้อย่างไร ผมขอแลกเปลี่ยนบทเรียนจากประสบการณ์จริงของไทยในการต่อสู้กับโควิด-19และขอเสนอความร่วมมือระหว่างสองภูมิภาคเพื่อไม่ให้โลกของเราในยุคNext Normalเกิดวิกฤตเช่นนี้ซ้ําอีกดังนี้
ประการแรกการฟื้นตัวต้องมีความสมดุลประวัติศาสตร์สะท้อนว่า วิกฤตที่มนุษยชาติประสบครั้งแล้วครั้งเล่าล้วนเกิดจากการขาดสมดุลระหว่างการพัฒนากับธรรมชาติ ดังนั้น เอเชียและยุโรปควรสนับสนุนนโยบายการฟื้นฟูของกันและกันโดยคํานึงถึงความสมดุลของสรรพสิ่งในส่วนของไทย เราใช้โมเดลเศรษฐกิจBCGเป็นยุทธศาสตร์ในการพลิกโฉมประเทศและปรับเปลี่ยนกระบวนทัศน์ในเรื่องการเติบโตและการใช้ชีวิตเพื่อก้าวข้ามไปสู่ยุคNext Normalได้อย่างสมดุล ครอบคลุมและยั่งยืน นอกจากนี้ ไทยได้กําหนดเป้าหมายการบรรลุความเป็นกลางทางคาร์บอนภายในปี ค.ศ.2050และการปล่อยก๊าซเรือนกระจกสุทธิเป็นศูนย์ภายในปี ค.ศ.2065โดยหากเอเชียและยุโรปร่วมมือกันอย่างเต็มที่ทั้งการสนับสนุนการเงินสีเขียวและเทคโนโลยีผมมั่นใจเป็นอย่างยิ่งว่าหลายประเทศ รวมถึงไทย ก็น่าจะสามารถบรรลุเป้าหมายได้เร็วกว่าที่กําหนด
นอกจากนี้เอเชียและยุโรปควรร่วมกันสนับสนุนstartupsและSMEsสีเขียวเพื่อการฟื้นฟูที่สมดุล ผมขอยกตัวอย่างบริษัทEnapterสัญชาติไทย เยอรมัน และอิตาลี ซึ่งได้สร้างหมู่บ้านตัวอย่างที่ใช้พลังงานแสงอาทิตย์และพลังงานไฮโดรเจนสําหรับอาคารที่อยู่อาศัยเป็นแห่งแรกของโลกโดยไม่ได้เชื่อมต่อกับระบบไฟฟ้าภายนอก จนได้รับรางวัลเอิร์ธช็อตจากเจ้าชายวิลเลียม ดยุกแห่งเคมบริดจ์ ในช่วงการประชุมCOP26ที่ผ่านมา
ประการที่สองการฟื้นตัวต้องใช้ประโยชน์อย่างเต็มที่จากเทคโนโลยีดิจิทัลวิกฤตโควิด-19ทําให้เราตระหนักถึงพลังแห่งเทคโนโลยีดิจิทัล ซึ่งได้เปลี่ยนวิถีชีวิตของพวกเราอย่างถาวร ผมขอยกตัวอย่างการใช้เทคโนโลยีดิจิทัลเพื่อส่งเสริมการแลกเปลี่ยนของเยาวชน เมื่อเดือนกันยายนที่ผ่านมา ไทยร่วมกับสหภาพยุโรป สหราชอาณาจักร และองค์กรSEAMEO-RIHEDจัดการประชุมเชิงปฏิบัติการอาเซมเพื่อหารือเกี่ยวกับการแลกเปลี่ยนเยาวชนเสมือนจริงผ่านเทคโนโลยีดิจิทัลซึ่งผมหวังว่าการประชุมรัฐมนตรีศึกษาอาเซม ที่ไทยจะเป็นเจ้าภาพจัดขึ้นในเดือนธันวาคมนี้จะนําข้อเสนอแนะจากการประชุมดังกล่าวไปปฏิบัติอย่างเป็นรูปธรรมต่อไป
อีกหนึ่งตัวอย่าง คือข้อริเริ่มของสภาที่ปรึกษาธุรกิจอาเซียนในการส่งเสริมการทําการค้าดิจิทัลอย่างครบวงจรซึ่งทั้งสหราชอาณาจักรและญี่ปุ่นได้ร่วมสนับสนุนอาเซียนในการจัดทําการศึกษาและพัฒนาแพลตฟอร์มการค้าดิจิทัล โดยข้อริเริ่มนี้จะช่วยให้การค้าและการลงทุนระหว่างสองภูมิภาคมีความสะดวกและรวดเร็วยิ่งขึ้น
ประการสุดท้ายการฟื้นตัวต้องเน้นความเชื่อมโยงวิกฤตโควิด-19สะท้อนให้เห็นถึงปัญหาที่เกิดขึ้นกับโลกที่ปราศจากความเชื่อมโยง พร้อมกับตอกย้ําความสําคัญของการเสริมสร้างความเชื่อมโยงระหว่างเอเชียกับยุโรป ซึ่งไทยเองได้เริ่มเปิดประเทศอย่างปลอดภัยแล้วโอกาสนี้ ผมเห็นว่าเอเชียและยุโรปควรเร่งเดินหน้าหารือเพื่อกําหนดมาตรฐานร่วมเกี่ยวกับใบรับรองการฉีดวัคซีนแบบดิจิทัลเพื่ออํานวยความสะดวกการเดินทางระหว่างกัน
ผมยินดีที่ที่ประชุมในวันนี้จะร่วมรับรองเอกสาร “เส้นทางสู่ความเชื่อมโยงอาเซม”ซึ่งจะปูทางไปสู่ความเชื่อมโยงระหว่างสองภูมิภาคที่แน่นแฟ้นและเป็นประโยชน์แก่ประชาชนอย่างแท้จริงในการสร้างอนาคตที่มั่นคง มั่งคั่ง ยั่งยืน และไม่ทิ้งประเทศใดไว้ข้างหลัง
ขอบคุณและสวัสดีครับ
* * * * * * * * * * *